‘Modimolle-monster’ het medebeskuldigde 48 keer gebel | Maroela Media
Waarnemende regter Bert Bam het Maandagoggend in die Pretoriase hooggeregshof met sy uitspraak in die sogenaamde ‘Modimolle-monster’-saak begin.
Bam het die sewe aanklagte teen die vier beskuldigdes, Johan Kotze, Andries Sithole, Pieta Mothlane en Sello Mphaka voorgelees. Dit sluit moord, ontvoering, verkragting en poging tot moord in.
Hy het daarna die staat se getuienis begin opsom. Hy het ook vlugtig Johan Kotze se eksvrou, Ina Bonnette, se getuienis opgesom.
Die vier mans word daarvan beskuldig dat hulle Kotze se stiefseun Conrad Bonnette (19) op 3 Januarie 2012 in Kotze se huis in Modimolle doodgeskiet het en word ook van die ontvoering, herhaaldelike verkragting en poging tot moord op Bonnette aangekla.
Kotze het skuld ontken en voer aan dat hy nie strafregtelik aanspreeklik gehou kan word vir sy dade op dié dag nie.
Sithole, Mohlane en Mphaka voer aan dat Kotze gedreig het om hulle te skiet indien hulle nie sou saamwerk nie. Hulle sê hulle het net voorgegee om Bonnette te verkrag omdat dit fisies nie vir hulle moontlik was om dit te doen nie.
Die getuienis van Francois Moller, selfoondeskundige van die polisie, is Maandag ook hanteer. Moller het getuig oor die kontak tussen Kotze en sy medebeskuldigdes voor en ná die misdade. Daar was 48 oproepe van Kotze na een van sy medebeskuldigdes tussen Desember en 3 Januarie.
Bam het ook die verdediging se getuienis hanteer.
Tydens sy getuienis het Kotze aan die hof gesê hy het Bonnette in ŉ vertrek in sy huis aangetref. Hy het gesê sy drie medebeskuldigdes het haar aangeval. “Daar was ŉ groot gemors,” het hy getuig. Hy wou haar glo help, maar was deurmekaar en het met tye die vertrek verlaat.
Terwyl Bam ŉ opsomming van Kotze se getuienis voorgehou het, het Bonnette, wat deur haar vriende in die hof bygestaan word, gereeld haar kop in ongeloof geskud.
‘Modimolle-monster’: Uitspraak volgende week gelewer
Kaapstad-meisies word vermis
Dis SO jammer die doodstraf is afgeskaf. Sluit die monster toe en verloor die sleutel….